Title: ข้อบังคับเจ้าพนักงานจราจรในเขตกรุงเทพมหานคร ว่าด้วย การกำหนดช่องทางเดินรถสำหรับรถโดยสารด่วนพิเศษ (BRT) และรถมวลชน พ.ศ. 2553

ข้อบังคับเจ้าพนักงานจราจรในเขตกรุงเทพมหานคร

ข้อบังคับเจ้าพนักงานจราจรในเขตกรุงเทพมหานคร
ว่าด้วย
การกำหนดช่องทางเดินรถสำหรับรถโดยสารด่วนพิเศษ (BRT) และรถมวลชน
พ.ศ. ๒๕๕๓[๑]

ด้วยสำนักงานการจราจรและขนส่ง
กรุงเทพมหานคร
ได้มีการประชุมเพื่อหาแนวทางการแก้ไขปัญหาจราจรในการเดินรถโดยสารด่วนพิเศษ (BRT) เมื่อวันที่
๗ เมษายน ๒๕๕๓ ได้มีการพิจารณาและมีมติมอบให้กองบัญชาการตำรวจนครบาลพิจารณา
ออกข้อบังคับเจ้าพนักงานจราจรในการกำหนดช่องทางเดินรถให้รถโดยสารด่วนพิเศษ (BRT)
เดินรถบนถนนนราธิวาสราชนครินทร์ ตั้งแต่ที่แยกถนนสาทรใต้ตัดกับถนนนราธิวาสราชนครินทร์มุ่งหน้าถนนพระรามที่
๓ ไปตลอดทั้งสายและถนนพระราม ๓ ตั้งแต่แยกถนนพระรามที่ ๓
ตัดถนนนราธิวาสราชนครินทร์ถึงเชิงสะพานพระราม ๓
และช่องทางเดินรถให้รถมวลชนเดินรถบนสะพานข้ามแยกถนนวงแหวนอุตสาหกรรม สะพานข้ามแยกถนนสาธุประดิษฐ์
สะพานข้ามแยกถนนรัชดาภิเษก สะพานข้ามแยกเจริญราษฎร์ สะพานพระราม ๓
และถนนรัชดาภิเษก ตั้งแต่สะพานพระรามที่ ๓ ถึงแยกราชพฤกษ์
ดังนั้นเพื่อความปลอดภัยและเพื่อความสะดวกในการจราจร
พิจารณาแล้วเห็นควรให้กำหนดช่องทางเดินรถสำหรับโดยสารด่วนพิเศษ (BRT) และช่องเดินรถมวลชน

อาศัยอำนาจตามความในมาตรา
๑๓๙ (๑) แห่งพระราชบัญญัติจราจรทางบก พ.ศ. ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคล
ซึ่งมาตรา ๒๙ ประกอบกับมาตรา ๓๔ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
ผู้บัญชาการตำรวจนครบาลในฐานะเจ้าพนักงานจราจร
ในเขตกรุงเทพมหานครตามคำสั่งกระทรวงมหาดไทย ที่ ๓๘๗/๒๕๔๑ ลงวันที่ ๑๔ สิงหาคม พ.ศ.
๒๕๔๑ จึงได้ออกข้อบังคับไว้ดังนี้

ข้อ
๑  ข้อบังคับนี้เรียกว่า ข้อบังคับเจ้าพนักงานจราจรในเขตกรุงเทพมหานคร
ว่าด้วยการกำหนดช่องทางเดินรถสำหรับรถโดยสารด่วนพิเศษ (BRT) และรถมวลชน
พ.ศ. ๒๕๕๓

ข้อ
๒  ข้อบังคับนี้ให้ใช้บังคับตั้งแต่วันที่
๑ พฤษภาคม พ.ศ. ๒๕๕๓ เป็นต้นไป

ข้อ
๓  กำหนดให้ช่องทางเดินรถบนถนนดังต่อไปนี้
เป็นช่องทางสำหรับเดินรถโดยสารด่วนพิเศษ (BRT) และรถมวลชน
(๑)
ถนนนราธิวาสราชนครินทร์ ตั้งแต่ที่แยกถนนสาทรใต้ตัดกับถนนนราธิวาสราชนครินทร์ มุ่งหน้าถนนพระรามที่
๓ ไปตลอดทั้งสายและถนนพระรามที่ ๓
ตั้งแต่สะพานข้ามแยกถนนวงแหวนอุตสาหกรรมถึงเชิงสะพานพระราม ๓
กำหนดให้ช่องทางเดินรถด้านขวาสุดของถนนดังกล่าวเป็นช่องทางเฉพาะรถโดยสารด่วนพิเศษ
(BRT) สำหรับเดินรถเท่านั้น
(๒)
บนสะพานข้ามแยกถนนวงแหวนอุตสาหกรรม สะพานข้ามแยกถนนสาธุประดิษฐ์ สะพานข้ามแยกถนนรัชดาภิเษก
สะพานข้ามแยกเจริญราษฎร์ สะพานพระราม ๓ และถนนรัชดาภิเษก ตั้งแต่สะพานพระราม ๓
ถึงแยกราชพฤกษ์ กำหนดให้ในช่องทางเดินรถด้านขวาสุด
เป็นช่องทางเฉพาะรถมวลชนซึ่งหมายถึง รถยนต์สาธารณะ รถยนต์บริการ รถยนต์ส่วนบุคคล
ที่มีผู้โดยสารนั่งรวมผู้ขับขี่ตั้งแต่ ๓ คนขึ้นไป
เดินรถในช่องทางดังกล่าวเท่านั้น

ข้อ
๔  นับตั้งแต่วัน เวลา
ที่ข้อบังคับนี้ใช้บังคับ ให้ยกเลิกระเบียบ คำสั่ง หรือข้อบังคับ
ใดที่ขัดหรือแย้งกับข้อบังคับนี้ไว้เป็นการชั่วคราว

ประกาศ ณ วันที่ ๒๘
เมษายน พ.ศ. ๒๕๕๓
พลตำรวจตรี ภาณุ  เกิดลาภผล
รองผู้บัญชาการ
ปฏิบัติราชการแทน
ผู้บัญชาการ
กองบัญชาการตำรวจนครบาล
เจ้าพนักงานจราจรในเขตกรุงเทพมหานคร

ปริยานุช/ผู้จัดทำ
๑๓ ธันวาคม ๒๕๕๓

ณัฐวดี/ตรวจ
๑๓ ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนพิเศษ ๑๓๘ ง/หน้า ๑๐๙/๓๐ พฤศจิกายน ๒๕๕๓